Αν είστε ένας τυπικός ιδιοκτήτης κινητού, κάνετε χρήση του κατά μέσο όρο 80 φορές την ημέρα, που σημαίνει ότι στη διάρκεια της χρονιάς θα το συμβουλευτείτε 30.000 φορές. Διόλου τυχαίο ότι πολλοί από εμάς χρειαζόμαστε μια απόφαση αυτοδέσμευσης για ψηφιακή αποτοξίνωση. Ακολουθούν οδηγίες:

Πατάξτε το σύνδρομο της δόνησης-φάντασμα, όταν δηλαδή αισθάνεστε τη δόνηση από το κινητό στην τσέπη ακόμα και όταν αυτό δε βρίσκεται εκεί, γεμίζοντας τις τσέπες σας με ξηρούς καρπούς, σοκολατάκια κτλ.

Μην καλωδιώνεστε σε γάμους, κηδείες, απονομές βραβείων, σχολικές γιορτές. Γίνεστε γραφικοί.

Όταν δουλεύετε, αποφύγετε την ψηφιακή διάσπαση της προσοχής σας. Το να ελέγξετε ένα νέο αίτημα φιλίας στα μέσα κοινωνικής δικτύωσης μπορεί να παίρνει μόνο μερικά δευτερόλεπτα αλλά οι έρευνες καταδεικνύουν ότι χρειάζονται κατά μέσο όρο 25 λεπτά για επιστροφή στην αρχική δραστηριότητα.

Σεβαστείτε έναν υποτυπώδη κώδικα κανόνων καλής συμπεριφοράς για τον κυβερνοχώρο, όπως να μη στέλνετε μηνύματα στις 2 τα ξημερώματα.

**άρθρο εφημερίδας**

Παρατηρήσεις

1. Να γίνει αιτιολογημένος συλλαβισμός των λέξεων: *διάρκεια, ψηφιακή, σύνδρομο, δικτύωσης*.

*δι-άρ-κει-α*: Τα φωνήεντα *ι-ά* προφέρονται χωριστά. Δεν αρχίζει ελληνική λέξη από *ρκ*. Τα φωνήεντα *ει-α* προφέρονται χωριστά.

*ψη-φι-α-κή*: Τα φωνήεντα *ι-α* δε συμπροφέρονται.

*σύν-δρο-μο*: Δεν αρχίζει ελληνική λέξη από *νδ*.

*δι-κτύ-ω-σης*: Αρχίζει ελληνική λέξη από *κτ*.

Γραμματική Ε΄ και Στ΄ Δημοτικού σ. 45.

1. *συμβουλευτείτε, δόνησης*: Να σχολιαστεί η δυνατότητα χρησιμοποίησης ισοδύναμων τύπων.

α) στα ρήματα σε *-εύω* ο παθητικός αόριστος σχηματίζεται σε *-εύτηκα*, είναι σπάνιος ο λόγιος σχηματισμός σε *-εύθηκα*, άρα δεν υπάρχει ισοδύναμος τύπος, και

β) *δόνησης* και *δονήσεως* (σε επίσημο ύφος). Σε άρθρο εφημερίδας μπορούν να χρησιμοποιηθούν και οι δύο τύποι.

Γραμματική Ε΄ και Στ΄ Δημοτικού σ. 77 και αρχείο στο eclass ΕΓΓΡΑΦΑ => Γραμματική – διορθώσεις, σ. 77.

1. *στέλνετε*: Να σχολιαστεί ο σχηματισμός του παθητικού αορίστου.

Ο παθητικός αόριστος σχηματίζεται *στάλθηκα* και στο γ΄ προσ. απαντώνται και οι λόγιοι τύποι *εστάλη, εστάλησαν* σε επίσημο ύφος.

Αρχείο στο eclass ΕΓΓΡΑΦΑ => Πίνακας – ανώμαλα ρήματα – Γραμματική.

1. Να αναφερθούν λέξεις που να ανήκουν στην ίδια οικογένεια με τη λέξη *καταδεικνύουν*.

δείχνω, δείκτης, ανεμοδείκτης, αποδεικτικός, ενδεικτικός, σελιδοδείκτης, αναδεικνύω, αντενδείκνυται, ενδείκνυται, επιδεικνύω, υποδεικνύω

1. *Αν είστε ... αποτοξίνωση*:Να σχολιαστεί η χρήση κόμματος.

*Αν είστε ένας τυπικός ιδιοκτήτης κινητού,* => υποθετική πρόταση με χαλαρή νοηματική σύνδεση

*κάνετε χρήση του κατά μέσο όρο 80 φορές την ημέρα, που σημαίνει*  => αναφορική μη προσδιοριστική, πρόσθετη και όχι αναγκαία πληροφορία

*σημαίνει ότι* και *Διόλου τυχαίο ότι* => δε χωρίζουμε Υποκείμενο – Ρήμα – Αντικείμενο

Αρχείο στο eclass ΕΓΓΡΑΦΑ => Κανόνες στίξης.